Man geloof wat leraar uit see red | Netwerk24
Deur Ané van Zyl 14 April 2019 19:53
Een van die reddingsbote van die NSRI. Foto: Verskaf
Die nasionale seereddingsinstituut (NSRI) het Sondag ’n man van Kleinmond geloof nadat hy gehelp het om ’n bejaarde man uit die see te red.
Die bejaarde, ’n dominee van Johannesburg, het Donderdag net voor 12:00 in die moeilikheid beland tussen die branders by Kleinmond se hoofstrand.
“ ’n Plaaslike inwoner, Marius Crowther, het ’n pienk reddingsboei wat op die strand was gegryp en die man te hulp gesnel,” sê Schalk Boonzaaier, die stasiebevelvoerder van die NSRI in Kleinmond, Sondag in ’n verklaring.
“NSRI-swemmers is ook dadelik in verband met die voorval gekontak en het gehelp met die reddingspoging.
Met ’n soortgelyke pienk reddingsboei as dié op die foto is ’n man Donderdag uit ’n seestroom by Kleinmond gered. Foto: Instagram
“Crowther was besig met ’n oggend-drafsessie toe hy die man tussen die branders sien sukkel het. Crowther het daarin geslaag om die man uit die stroom te help en het hom veilig aan wal gekry,” sê Boonzaaier.
In ’n ander, onverwante voorval het die NSRI Port Elizabeth Saterdag gehelp om ’n 61-jarige man veilig aan wal te bring na hulle in kennis gestel is dat hy vermoedelik ’n beroerte gehad het aan boord van sy vissersboot.
“Die reddingsboot JLK Rescuer is uitgestuur om te help, met onder andere ’n paramedikus van die Oos-kaap se nooddienste aan boord. Die twee bote het by mekaar uitgekom en die paramedikus en ’n NSRI-swemmer het die man te hulp gesnel,” sê Ian Gray, NSRI-bevelvoerder in Port Elizabeth Sondag in ’n verklaring.
“Die persoon was in ’n kritieke toestand en noodbehandeling is dadelik op die boot op hom toegepas.”
Die man is in die sorg van paramedici per ambulans na die hospitaal geneem.”
Meer oor: Nsri | Marius Crowther | Kleinmond | Leraar Gered Uit See | See-Redding | Verdrinking